Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 58/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„POMME DE TERRE DE NOIRMOUTIER“

EU št.: PGI-FR-02434 – 11. september 2018

ZOP ( ) ZGO (X)

1. Ime

„Pomme de terre de Noirmoutier“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

„Pomme de terre de Noirmoutier“ je užiten, svež in krhek gomolj, ki se pobira do 31. avgusta po največ 130 dneh gojenja na prostem.

Prideluje se iz sort, pridobljenih iz Solanum tuberosum L. in njegovih hibridov, vključenih na seznam sort, ki jih ob upoštevanju postopka vnosa in izključitve izbere skupina. Ta postopek zagotavlja, da dovoljene sorte izpolnjujejo naslednja merila za izbor sort: dobra porazdelitev ohranjenih gomoljev po velikosti, najvišja vsebnost suhe snovi, hitro oblikovanje gomoljev. Seznam se po vsaki spremembi pošlje pridelovalcem, nadzornemu organu in pristojnim nadzornim organom.

Posebne značilnosti krompirja „Pomme de terre de Noirmoutier“ so:

— večinoma rumena barva mesa,

— tanka lupina, ki se zlahka odstrani pred kuhanjem (brez lupljenja),

— velikost gomoljev najmanj 17 mm in največ 70 mm, pri čemer je največja dovoljena razlika v posamezni enoti pakiranja 25 mm,

— največji delež suhe snovi (≤ 22 %).

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Priprava in saditev, pobiranje, sortiranje in preverjanje velikosti proizvoda potekajo na geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Krompir mora biti odpremljen najkasneje 5 delovnih dni po pakiranju. Trži se v prodajnih enotah s kapaciteto med 0,250 kg in 5,000 kg. Za samopostrežno prodajo na drobno ali gostinstvo je pakiran v embalažo s težo največ 15 kg.

3.6. Posebna pravila za označevanje proizvoda, za katerega se uporablja registrirano ime

Vsako posamezno pakiranje krompirja poleg obveznih navedb, določenih s predpisi o označevanju in predstavitvi živil, vsebuje:

— registrirano ime proizvoda in simbol ZGO Evropske unije, ki sta v istem vidnem polju;

— ime in naslov pakirnega centra;

— kratico in naslov skupine Vendée Qualité.

4. Jedrnata opredelitev geografskega območja

Geografsko območje ZGO „Pomme de terre de Noirmoutier“ v departmaju Vendée zajema občine: Noirmoutier en l’Ile, l’Epine, La Guérinière in Barbâtre.

5. Povezava z geografskim območjem

Zaščitena geografska označba „Pomme de terre de Noirmoutier“ temelji predvsem na ustrezno pridobljenem posebnem slovesu proizvoda ter na znanju proizvajalcev, ki je v posebnem in ugodnem naravnem okolju omogočilo, da je ta proizvod postal eden od najbolj znanih krompirjev Francije.

Otok Noirmoutier s površino 48 km2 ima nizek in večinoma raven relief. Tla otoka imajo granitno in apnenčasto osnovo, na katero so se skozi čas odlagale naplavine, ki so jih za sabo puščali morski tokovi. Zemlja, ki jo obdelujejo na otoku, je predvsem peščena do peščeno-ilovnata, omogoča odtekanje in se hitro segreva.

Otok ima oceansko podnebje z milimi in vlažnimi zimami, pogostimi morskimi vetrovi (zahod-jugozahod), veliko bolj milimi zimskimi in pomladnimi temperaturami kot sosednja celina ter relativno poletno sušo, ki se začne čutiti že maja. Osončenost je velika (2 200 ur/leto) in bistveno večja od osončenosti bližnje celine (+ 300 ur), še posebej spomladi.

Začetek pridelovanja krompirja na otoku Noirmoutier sega v pozno 18. stoletje. Leta 1796 so začeli organi otoka prebivalce spodbujati h gojenju krompirja ne več samo na vrtu, ampak tudi na polju, na zemljiščih, ki so ugodna za to pridelavo. Po podatkih iz arhivov departmaja Vandée je bilo leta 1860 na otoku 300 ha krompirja in že prisotna specializacija iz zgodnje pridelave.

Od leta 1875 so otoški pridelovalci zelenjave zaradi slovesa in redkosti proizvoda začeli krompir prodajati tudi na trgih občin Saint-Nazaire in Nantes ter na angleških trgih (1 500 ton leta 1881), dobave pa so bile potrjene že maja. Uživali so tak ugled, da se je v 80. letih 19. stoletja z namenom pridelovanja krompirja na otoku naselilo več angleških podjetij.

Stalna skrb za ohranjanje in izboljševanje kakovosti proizvoda je v 20. letih 20. stoletja privedla do nastanka sorte Bonnotte de Noirmoutier, ki je nato od leta 1938 postala merilo za kakovosten krompir (Jean Feytaud, la pomme de terre, Que Sais-je, 1949, str. 66).

Po sporih med trgovci in pridelovalci glede cen je bil leta 1939 ustanovljen sindikat za obrambo kmetov. Sindikat je bil predhodnik kmetijske zadruge pridelovalcev krompirja na otoku Noirmoutier, ki od leta 1950 združuje pridelovalce 4000 ton zgodnjega krompirja.

Okoli trideset proizvajalcev, vključenih v to zadrugo in lokalno imenovanih „Pataquous“, upravlja majhne kmetije, specializirane za krompir (skoraj dvakrat manjše od nacionalnega povprečja). Ti „obrtniški“ pridelovalci si med sabo in pogosto medgeneracijsko izmenjujejo pridobljene izkušnje, hkrati pa v okolju, zaznamovanem z močno kolektivno povezanostjo in medsebojno pomočjo, izboljšujejo svoje pridelovalne postopke.

Njihovo znanje in izkušnje se kažejo zlasti v zgodnji pripravi leh, namestitvi namakalnih sistemov, izboru sort s pretežno rumeno barvo mesa, prilagojenih otoškemu okolju, in sistematičnem predkaljenju rastlin. Pomembno je tudi vodenje in nadzorovanje pobiranja od sredine marca ter nenazadnje način prevoza in priprave za ohranjanje svežine in krhkosti proizvoda pred odpremo.

Na otoku že več kot 20 let med koncem aprila in začetkom maja pripravijo posebno prireditev, posvečeno krompirju „Pomme de terre Noirmoutier“, ki vedno pritegne več tisoč ljudi. Kmetijska zadruga je poleg tega ustanovila tudi klub ljubiteljev tega krompirja, ki združuje tako potrošnike in avtorje kuharskih blogov kot tudi številne kuharske mojstre, priznane v Franciji in tujini.

Krompir „Pomme de terre de Noirmoutier“ se pobira do konca avgusta po krajšem obdobju gojenja na prostem. Je tudi ena prvih sort, ki se na začetku pomladi prodaja na francoskem trgu. Ima tanko lupino, ki se zlahka odstrani pred kuhanjem, in najvišjo vsebnost suhe snovi.

Sloves krompirja „Pomme de terre de Noirmoutier“ izhaja iz več kot dveh stoletij zgodovine, prepričal pa je tako na regionalne kot tuje potrošnike. Njegove značilnosti, kot so zgodnji prvi pridelki, kratko obdobje gojenja na prostem, tanka lupina in najvišja vsebnost suhe snovi, so neposredno povezane z lastnostmi lahkih in prepustnih tal, ki zaradi hitrega segrevanja omogočajo hiter razvoj gomoljev. Temperature in osončenost (zlasti spomladi), ki je na otoku veliko večja kot na sosednji celini, prav tako pripomorejo k vegetativnemu ciklu značilne pridelave.

Profesionalno znanje in kolektivno vodenje faz pridelave, kot so predkaljenje, priprava leh, neprestan izbor sort, so pridelavi krompirja na otoku Noirmoutier prinesli trajen sloves. Otoški okoliš z močno kolektivno in socialno povezanostjo je bil pri tem ključnega pomena.

Potrošniki in kuharski mojstri že leta priznavajo kulinarične zmožnosti krompirja z otoka Noirmoutier (kuhanje v sopari, praženje ...). Tako je bilo na primer leta 1996 na dražbi v hotelu Druot, ki se je je udeležil Pierre Cornette de Saint-Cyr, prvih pet kilogramov krompirja z otoka Noirmoutier prodanih za 15 000 frankov. To je dražje kot tartufi.

Povprečna cena krompirja „Pomme de terre de Noirmoutier“ je dandanes običajno dva- do petkrat višja od cene drugih sort krompirja, ki se tržijo v istem obdobju, pri čemer je njegov tržni delež manj kot 10-odstoten.

Krompir „Pomme de terre de Noirmoutier“ kot eden temeljnih gradnikov dediščine otoka Noirmoutier in bistvena dejavnost otoškega kmetijskega gospodarstva prispeva k življenju in identiteti otoka ravno toliko kot turizem, ribištvo in soline. Sloves krompirja „Pomme de terre de Noirmoutier“ je danes še vedno nedotaknjen, nedavne javnomnenjske raziskave pa to regijo uvrščajo v sam vrh francoskih regij, cenjenih zaradi zgodnjega krompirja.

Sklic na objavo specifikacije

(drugi pododstavek člena 6(1) te uredbe)

https://extranet.inao.gouv.fr/fichier/CDC-PDTNoirmoutier.pdf

(1) UL L 343, 14.12.2012, str. 1.